《丛台行》
清代·王柏心

邯郸古道黄蒿没，老狐夜啸丛台月。家家儿女解弹筝，此地由来歌舞窟。

北枕滹沱南倚漳，建国山东赵最强。襄主宝符终取代，武灵胡服遂开疆。

私门渐盛公家逼，豪举堂前惟食客。穷巷犹多毛薛才，美人半在平原宅。

著书谁惜老虞卿，好事空谈赵括兵。乍许直关通上党，已闻锐士尽长平。

英风独激鲁连子，攘袂不辞蹈海死。终凭寸舌却秦军，胜也安知天下士。

浊世翩翩未绝伦，公子殊惭谋国臣。莫向赵州更浇酒，买丝当绣信陵君。

作者简介：（1797—1871）湖北监利人，字子寿。道光二十四年进士，授刑部主事。旋乞归。专事讲学。生平博涉经史，肆力诗古文辞，不喜章句考据，自负有经世之略，文集所收书札，与曾国藩、左宗棠等论兵事者，为数颇多。有《枢言》、《导江议》、《子寿诗钞》等，总为《百柱堂全集》。